45 साल के करोड़पति ने बेटे के खून से कराई प्लाज्मा थेरेपी
Plasma Swapping;  Plasma Therapy In Humans As A Potential Treatment Method, Explained In Detail स्टैनफोर्ड यूनिवर्सिटी के न्यूरोलॉजिस्ट टोनी वायस कोरे की स्टार्ट-अप कंपनी का  नाम ‘अल्काहेस्ट’ है।
अमेरिका में 45 साल के करोड़पति एंटरप्रेन्योर हैं ब्रायन जॉनसन। इन दिनों रिवर्स एजिंग यानी अपनी उम्र घटाने की कोशिश में लगे हैं। खुद पर करवा रहे एक्सपेरिमेंट में वो हर साल करीब 16 करोड़ रुपए खर्च कर रहे हैं।
हाल ही में उन्होंने दावा किया था कि महज 7 महीने में अपनी बायोलॉजिकल उम्र घटा ली है। इस रिवर्स एजिंग के बाद अब उनका दिल 37 साल, स्किन 28 साल और फेफड़े 18 साल के शख्स जैसे हो गए हैं।
इसके लिए उन्होंने सख्त वीगन डाइट ली, सप्लिमेंट्स खाए, जमकर एक्सरसाइज की, हर महीने दर्जनों मेडिकल प्रोसीजर से गुजरे और प्लाज्मा थेरेपी करवाई। प्लाज्मा थेरेपी की प्रक्रिया में उन्होंने अपने 17 साल के बेटे टैल्मेज का खून इस्तेमाल किया।
भास्कर एक्सप्लेनर में जानेंगे, क्या है बुढ़ापा रोकने के लिए की गई प्लाज्मा थेरेपी? ‘रिवर्स एजिंग’ में साइंस कितना सफल हो पाया है?
एक रोज ब्रायन जॉनसन अपने 70 साल के पिता रिचर्ड और 17 साल के बेटे टैल्मेज के साथ एक क्लिनिक गए। यहां उन्होंने 'प्लाज्मा स्वैपिंग' थेरेपी कराने की इच्छा जताई। इसके बाद जॉनसन और उनके बेटे टैल्मेज के शरीर से एक-एक लीटर खून निकाला गया। डॉक्टरों ने उस खून से रेड सेल, व्हाइट सेल और प्लेटलेट्स अलग किए। इसके बाद टैल्मेज के खून को जॉनसन के शरीर में और जॉनसन के खून को उनके पिता के शरीर में चढ़ा दिया।
ये प्रक्रिया अगले कुछ महीने तक लगातार चलती रही। बीच में जॉनसन और टैल्मेज की उम्र के ही दूसरे स्वस्थ लोगों का खून भी जॉनसन और उनके पिता के शरीर में चढ़ाया गया।
जॉनसन और उनके पिता पर होने वाली इस थेरेपी पर 30 डॉक्टरों की टीम काम कर रही है। इस टीम को लीड करने वाले डॉक्टर ओलिवर जोलमैन का दावा है कि वो रिवर्स एजिंग में कामयाब हो गए हैं।
‘प्लाज्मा स्वैपिंग’ कैसे काम करती है?
प्लाज्मा स्वैपिंग की वजह से बूढ़े लोग कैसे जवान होते हैं, इस बात को जानने से पहले ये समझिए कि इंसानों का शरीर बूढ़ा कैसे होता है…
12 जनवरी 2023 को हार्वर्ड यूनिवर्सिटी की एक रिसर्च पब्लिश हुई। इसके बाद एंटी एजिंग तकनीक के तौर पर ब्लड प्लाज्मा के इस्तेमाल की प्रक्रिया चर्चा में आई। इस एक्सपेरिमेंट में ज्यादा उम्र वाले चूहों को कम उम्र वाले चूहों का खून दिया गया।
रिसर्चर ने बताया कि इससे न सिर्फ चूहे की आंखों में रोशनी लौटी बल्कि बुजुर्ग चूहों का मेटाबॉलिज्म, हड्डियों की संरचना और शरीर के दूसरे फंक्शनों में भी सुधार आया। हालांकि इंसानों में इस खून की अदला-बदली से क्या फर्क पड़ेगा, ये अभी साफ नहीं है।
क्या इंसानों में प्लाज्मा थेरेपी कारगर है?
ब्रायन को मॉनिटर कर रहे डॉक्टर ओलिवर का कहना है कि प्लाज्मा स्वैपिंग के जरिए वो ब्रायन जॉनसन और उनके पिता के शरीर के सेल्स की एक्टिविटी को कंट्रोल कर रहे हैं। इसके साथ ही वह युवाओं के ब्लड को वृद्ध लोगों के शरीर में डालकर पुराने सेल्स को रिपेयर कर रहे हैं। हालांकि साइंटिस्ट का एक वर्ग इस दावे को ठीक नहीं मानता।
अमेरिका के लॉस एंजिलिस में बायोकेमिस्ट चार्ल्स ब्रेनर कहते हैं, ‘अभी हमें ये नहीं लगता कि ये इंसानों के किसी भी तरह के इलाज के लिए सही है। मेरे हिसाब से तो इस तकनीक का कोई सकारात्मक सबूत नहीं है और ये खतरनाक है।’ हालांकि ब्लड प्लाज्मा का इस्तेमाल ट्रॉमा, लिवर की गंभीर बीमारी, खून का थक्का बनने की क्षमता में कमी जैसी शारीरिक स्थितियों में किया जाता है।
जबकि वैज्ञानिकों की चिंताओं के उलट जॉनसन ने उम्र कम करने के लिए एक एंटी-एजिंग इनिशिएटिव शुरू किया है। इसे नाम दिया है- प्रोजेक्ट ब्लूप्रिंट। इस प्रोजेक्ट का उद्देश्य है शरीर के 70 अंगों की बायोलॉजिकल उम्र कम करना।
क्या इस तकनीक पर कोई और भी रिसर्च कर रहा?
रिवर्स एजिंग पर दुनिया में कई स्टार्ट-अप कंपनियां काम कर रही हैं। 2016 में अमेरिका के एम्ब्रोसिया नाम के स्टार्ट-अप ने एक लीटर ब्लड को जवान शरीर से बूढ़े शरीर में इन्फ्यूज करने का खर्च साढ़े 6 लाख रुपए बताया था। इस स्टार्ट-अप ने बताया था कि आईवीएफ के जरिए 16 से 25 साल के नौजवानों से खून लेकर बूढ़ों के शरीर में इन्फ्यूज किया जाता है।
स्टैनफोर्ड यूनिवर्सिटी के न्यूरोलॉजिस्ट टोनी वायस कोरे की स्टार्ट-अप कंपनी का नाम ‘अल्काहेस्ट’ है। इस कंपनी ने दावा किया है कि अगस्त 2019 में छह महीने के परीक्षण के बाद उनके सामने उम्मीद मुताबिक रिजल्ट था। दरअसल, हल्के अल्जाइमर रोग वाले 40 रोगियों के शरीर में जवान लोगों का प्लाज्मा इन्फ्यूज किया गया। इससे उनकी स्थिति में सुधार होने लगा।
रिवर्स एजिंग पर जुकरबर्ग से बेजोस तक अरबों खर्च कर रहे
भास्कर एक्सप्लेनर के कुछ और ऐसे ही रोचक आर्टिकल पढ़ने के लिए नीचे दिए गए लिंक्स पर क्लिक करें...
1. 30 लाख के इनामी नक्सली दिनेश की गिरफ्तारी की कहानी:नेपाल में सिख बनकर ढाबा चला रहा था, पत्नियां करती थीं वसूली 
2. आजादी से 15 मिनट पहले नेहरू को मिला सेंगोल:अब पीएम मोदी को क्यों सौंपा जा रहा; इस राजदंड की पूरी कहानी 
3. राहुल को सरकारी बंगला छोड़ने का नोटिस, अब कहां रहेंगे:महरौली के फार्म हाउस में या मां सोनिया के साथ; क्या-क्या विकल्प हैं?
4. राहुल की संसद सदस्यता खत्म, अब क्या:चुनाव लड़ सकेंगे, जेल जाएंगे, 8 साल का ब्रेक या कुछ और; 7 जरूरी जवाब
